钦定古今图书集成/历象汇编/历法典/第093卷 > 诸仪象弁言
## 钦定古今图书集成/历象汇编/历法典/第093卷 > 诸仪象弁言

“诸仪有作之法，有用之法，有安之法，并有所为坚固，与其轻重之理，为数甚繁，有若河《汉》而无极，虽累牍莫尽也。故非绘图以明之，而又从而推广之，则何以得其解邪？” 今诸仪既各详其说矣，迺复绘之以图，而附编于末，盖欲令见之论说者，无不可索于形似而证之也。然且说之所未及者，而图无不及之，又所以“补说之所未及。” 苟因是而循迹而起悟焉，则神明固不出乎矩矱之中矣。然诸书之有图者，多缀于其说之下，以为睹其文即寻其象，不劳翻阅也；而不知“文” 有繁简，图有参差，使序列而共处于一篇之中，则必交互汗漫，未有能快于目者也。故此编也，说自为一类，而“图” 又自为一类，不相混也。然读某说而有不得于心者，检某图而即得之，又未始不相贯焉。且六仪之外，又广之以各器各法者何？盖一以明诸仪之纲领，而释前篇所引轻重学之诸理，一以反复明夫诸仪之合法、随地、随时，用之而无不宜也。盖测天之仪，有定于一处而不移者，如在于观象台者是也；亦有可携而随身以便用者，如在天下各省，凡所以测交食节气，日之出入，昼夜之长短，各地不同者是也。有陆路所用而定者，有水次所用而悬者，有测天、测地、测水、测气，测山岳之高，云之近远，气之轻重，寒热燥湿诸类，各有所测之仪，而其所为作与用之法，于是乎备矣。